
1. Asjaolud ja menetluse käik
Detailplaneeringu algatamise ettepaneku esitas Jantar AÜ ning planeering algatati Narva Linnavolikogu 23.10.2014 otsusega nr 127 „AÜ Jantar bussipeatuse maa-ala detailplaneeringu koostamise algatamine ning keskkonnamõju strateegilise hindamise koostamise algatamata jätmine“. 
26.02.2015 oli AÜ Jantar bussipeatuse maa-ala detailplaneering edastatud Päästeametile läbivaatamiseks ning kooskõlastamiseks, kuid kahe kuu jooksul ei ole Päästeamet kirjale vastanud. PlanS §17 lõige 5 alusel arvestab planeeringu koostaja, et kooskõlastajal ei ole planeeringu kohta ettepanekuid ega vastuväiteid kui kooskõlastuse taotlusele ei ole kooskõlastaja vastanud ühe kuu jooksul taotluse kättesaamise päevast arvates.

Reformimata riigimaa omaniku volitatud esindaja Maa-amet 16.03.2015 kooskõlastas AÜ Jantar bussipeatuse maa-ala detailplaneeringu.
14.05.2015 kooskõlastas Narva Linnavalitsuse Arhitektuuri- ja Linnaplaneerimise Amet OÜ Hendrikson & Ko poolt koostatud AÜ Jantar bussipeatuse maa-ala detailplaneeringu (töö nr 2184/14). 

Narva Linnavolikogu 18.06.2015 otsusega nr 43 „AÜ Jantar bussipeatuse maa-ala detailplaneeringu vastuvõtmine ja avaliku väljapaneku korraldamine“ võeti planeering vastu ning suunati avalikule väljapanekule. Avalikul väljapanekul 14.07. – 28.07.2015 ei esitatud ühtegi kirjalikku ettepanekut planeeringulahenduse kohta.

Kehtestamisele esitatud detailplaneeringu koostamise eesmärgiks on reformimata riigimaast transpordimaa krundi moodustamine busside lõpp-peatuse rajamiseks. Planeeringualal on samuti ette nähtud asukoht aiandusühistu prügikonteineri paigaldamiseks. Detailplaneeringuga on lahendatud liikluskorralduse, maa-ala heakorrastuse ja haljastuse küsimused. 

Planeeringualaks on jätkuvalt riigi omandis olev maa-ala Pea ja Taevasina tänavate nurgal Narva linnas lahustükina paiknevas Kudruküla linnaosas. Planeeringuala suuruseks on ca 0,1 ha.

Narva linna üldplaneeringu kohaselt jääb planeeringuala hooajalise elamu reservmaale. AÜ Jantar tegevusest tulenevalt on tekkinud vajadus busside ümberpööramise koha järele. Moodustatud krunt paikneb vahetult Pea tn ääres luues funktsionaalse seose olemasoleva tänava ja planeeritud bussipeatuse vahel. Planeeritud bussipeatuse (transpordimaa) maa-ala Pea tn ääres ei muuda üldplaneeringu põhimõtteid, küll võimaldab planeeritud põhimõtete arengu parema realiseerumise ja avaldab positiivset sotsiaalset mõju (mugavama bussiliikluse korraldamine on üheks osaks piirkonna kiirema arengu tagamisel). Arvestades olemasolevate ja planeeritud (reservmaa) hooajaliste elamute hulka, ei muuda ühe elamumaa krundi vähendamine AÜ Jantar bussipeatuse maa-ala detailplaneeringuga Narva linna üldplaneeringu põhimõtteid ega puuduta teisi PlanS § 130 lõikes 2 nimetatud juhtumeid.
Ehitusseadustiku ja planeerimisseaduse rakendamise seadus jõustus 01.07.2015. Antud seaduse § 1 lõike 1 kohaselt enne käesoleva seaduse jõustumist algatatud planeeringud menetletakse lõpuni, lähtudes seni kehtinud planeerimisseaduses sätestatud nõuetest.

2. Õiguslikud alused      
Planeerimisseaduse § 139 lõike 1 kohaselt kehtestab detailplaneeringu valla- või linnavalitsus. 
3. Otsus
Kehtestada AÜ Jantar bussipeatuse maa-ala detailplaneering pindalaga ca 0,1 ha, OÜ Hendrikson & Ko töö nr 2184/14 (vastavalt lisatud detailplaneeringu põhijoonisele – Lisa 1).
4. Rakendussätted

4.1. Narva Linnavalitsuse Arhitektuuri- ja Linnaplaneerimise Ametil avaldada otsus ajalehes, milles Narva  linn avaldab ametlikke teateid ja ameti veebilehel. 
4.2. Käesolev otsus jõustub teatavakstegemisest.
4.3. Käesolevat otsust on võimalik vaidlustada Tartu Halduskohtu Jõhvi kohtumajas 30 päeva jooksul jõustumisest.

